Diari Oficial de la Generalitat Valenciana


Sumari del DOGV 8557, del 28-05-2019 (2019/5409)

DECRET 72/2019, de 17 de maig, del Consell, d'aprovació de les bases reguladores i de la concessió directa d'ajudes per actuacions d'emergència a Moçambic pel cicló Idai.
--------------------------------------------------------------------------------------------------------------------------------------------------------------------------

### Dades del document

Número de DOGV
:   8557

Data del DOGV
:   28-05-2019

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2019/5409


Data del document
:   17-05-2019

Organisme emissor
:   Conselleria de Transparència, Responsabilitat Social, Participació i Cooperació

Tipus de document
:   Decret

Descriptors 

:   * Conselleria de Transparència, Responsabilitat Social, Participació i Cooperació
    * ajuda pública

DECRET 72/2019, de 17 de maig, del Consell, d'aprovació de les bases reguladores i de la concessió directa d'ajudes per actuacions d'emergència a Moçambic pel cicló Idai. [2019/5409]  
La Llei 18/2017, de 14 de desembre, de la Generalitat, de cooperació i desenvolupament sostenible, inclou, com a acció humanitària, el conjunt d'actuacions d'ajuda a les víctimes de desastres naturals i conflictes armats, o a poblacions en situació de vulnerabilitat extrema, orientades a garantir-ne la subsistència, protegir els seus drets, defensar la seua dignitat i establir les bases del seu posterior desenvolupament. Igualment, comprén les actuacions de postemergència encaminades a la rehabilitació i reconstrucció de les infraestructures físiques, econòmiques i socials, i la prevenció i reducció de la situació de vulnerabilitat de comunitats i poblacions víctimes de desastres del tipus que fora.  
  
Les ajudes alimentària i sanitària d'emergència, l'assistència a persones refugiades i desplaçades internes per motiu de conflictes armats o de guerres, i també de catàstrofes naturals quan la seua situació es prolonga en el temps, la prevenció de desastres, la denúncia de violacions dels drets humans associada habitualment a aquests col·lectius i els projectes de defensa d'aquests, constitueixen així mateix acció humanitària.  
  
La República de Moçambic, amb una població de 21,4 milions de persones (Institut Nacional d'Estadística, 2010), es va situar en el lloc 157 de 164 segons l'Informe sobre Desenvolupament Humà 2018, i presenta una esperança de vida baixa i una mortalitat infantil que es troba entre les més elevades del món. Al voltant del 70 % de la població de Moçambic viu en àrees rurals, depén fonamentalment de l'agricultura de subsistència i presenta alts nivells de vulnerabilitat.  
  
El cicló tropical Idai va tocar terra a Moçambic el dia 15 de març, i va devastar àmplies zones com ara la ciutat de Beira, un dels principals nuclis poblacionals del país. El cicló Idai, que ha arrasat el sud d'Àfrica, és probablement el pitjor desastre meteorològic registrat fins ara en l'hemisferi sud del planeta, segons ha alertat l'Organització Meteorològica Mundial.  
Les estimacions inicials del govern van informar que 1,8 milions de persones van resultar afectades després del pas del cicló pel país, de les quals 900.000 són menors d'edat. D'altra banda, Nacions Unides va estimar que fins a 2,4 milions de persones van ser afectades de forma directa pel pas del cicló.  
Els centres de salut i d'educació van patir danys importants, amb més de 2.800 aules i 39 centres de salut afectats pel cicló i les inundacions. Més de 17.400 cases van ser totalment o parcialment destruïdes o inundades.  
Des que el cicló Idai va colpejar Moçambic el 14 de març, centenars de milers de persones viuen en assentaments temporals sense accés a l'aigua potable i a mesures sanitàries. El mal generat en les infraestructures ha generat importants complicacions en el subministrament d'aigua i sanejament per a la població, energia, comunicacions i els serveis de salut.  
El cicló va afectar especialment el sistema de subministrament hidràulic per la qual cosa molts habitants manquen d'aigua potable. Així mateix, hi ha un alt risc de brots de malària i de malalties diarreiques i s'ha informat de brots de malalties transmeses per l'aigua, com el còlera. El Ministeri de Sanitat moçambiqués va declarar el brot de còlera el 27 de març i va ressaltar que, a data del 8 d'abril, ha registrat 3.577 casos i sis morts.  
Es van danyar més de 385,300 hectàrees de cultius, que estan afectant la seguretat alimentària de la població afectada, especialment pel fet que les pèrdues van coincidir amb el període de collita anual. Explotacions ramaderes, cultius i sistemes de reg van quedar destruïts i, a més, es va produir la salinització de les terres.  
El dia 21 de març Creu Roja va llançar una crida internacional d'ajuda davant l'emergència de Moçambic i l'Oficina de les Nacions Unides per a la Coordinació d'Assumptes Humanitaris (OCHA) estimava que, encara que la necessitat més urgent era suport immediat per a salvar vides, l'impacte del cicló continuarà sent intens en els pròxims mesos.  
Per totes aquestes raons, aquesta situació d'emergència requereix actuacions d'emergència en la República de Moçambic.  
S'ha reunit el 3 d'abril amb caràcter urgent el Comité Permanent d'Acció Humanitària de la Comunitat Valenciana (CAHE), que és l'òrgan de coordinació de les institucions públiques i entitats privades de la Comunitat Valenciana que destinen fons a l'acció humanitària plantejada, regulat pel Decret 24/2013, de 25 gener, del Consell, i s'ha exposat la necessitat de conéixer els projectes de les organitzacions no governamentals que compten amb estructura suficient sobre el terreny per a atendre aquesta situació urgent i excepcional.  
La Generalitat ha establit com a objectiu estratègic i com a prioritats que han de complir aquests projectes, com a mínim, alguna de les següents àrees d'intervenció prioritàries: aigua i sanejament, protecció, educació i recuperació agrícola.  
Així mateix es va establir la zona d'execució del projecte, que ha de circumscriure's a les províncies de Sofala, Zambezi, Manica i Inhambane, a la República de Moçambic, prioritàriament en els territoris directament afectats pel cicló. I també que, atesa la urgència de la situació, havien d'executar-se els projectes en un termini màxim de dotze mesos.  
  
La selecció dels projectes a subvencionar s'ha fet conforme a la Carta Humanitària i les Normes Mínimes per a la Resposta Humanitària del Projecte Esfera. Aquest Projecte va ser iniciat en 1997 per un grup d'organitzacions no governamentals a fi d'elaborar un conjunt de normes mínimes universals en àmbits essencials de les respostes humanitàries. La Carta Humanitària i les normes mínimes per a la resposta humanitària són el resultat de l'experiència col·lectiva de moltes persones i organitzacions i, per tant, no representen les opinions de cap entitat en particular, i és l'instrument idoni per a realitzar la valoració i selecció dels projectes d'acció humanitària.  
  
En aquest context, el procediment més adequat per a articular la resposta humanitària que ofereix la Generalitat davant aquesta catàstrofe natural és la concessió directa de subvencions, segons el que s'assenyala en l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que estableix que, amb caràcter excepcional, podran atorgar-se subvencions mitjançant concessió directa en aquells casos en què s'acrediten raons d'interés públic, social o econòmic o humanitari o unes altres degudament justificades que en dificulten la convocatòria pública.  
Per a finançar aquestes actuacions cal realitzar una modificació pressupostària, i dotar una nova línia de subvenció del programa pressupostari 14.08.90.815.72 del pressupost de la Generalitat per a 2019, per un import de 225.000,00 euros.  
Per tot això, amb l'informe previ favorable de la conselleria competent en matèria d'hisenda, i a proposta del conseller de Transparència, Responsabilitat Social, Participació i Cooperació i amb la deliberació prèvia del Consell, en la reunió de 17 de maig de 2019,  
  
  
DECRETE  
  
Primer. Objecte  
1. Aprovar les bases reguladores per a la concessió directa, amb caràcter excepcional, i per raons humanitàries, d'ajudes per a la realització de projectes d'acció humanitària consistents en actuacions d'emergència en la República de Moçambic, en les àrees prioritàries d'aigua i sanejament, protecció, educació i recuperació agrícola, amb la finalitat d'atendre les necessitats bàsiques de les persones afectades pel cicló Idai.  
2. Els projectes hauran d'executar-se a les províncies de Sofala, Zambezi, Manica i Inhambane, en la República de Moçambic.  
3. L'execució dels projectes comportarà la realització de les següents activitats per part de les entitats beneficiàries:  
a) Aigua i sanejament: proveïment d'aigua, sanejament i foment de la higiene; salut: distribució de subministraments mèdics per a atendre les epidèmies i pandèmies que es generen.  
b) Protecció: serveis de protecció a la infància i reunificació dels xiquets i xiquetes amb les seues famílies.  
c) Educació: distribució de subministraments educatius i conjunts d'aprenentatge.  
d) Recuperació agrícola: adquisició i dotació de llavors, hortalisses i elements que fomenten la recuperació de la principal font de subministrament d'aliment de la regió.  
4. El període d'execució dels projectes subvencionats s'estendrà a un període de dotze mesos a comptar des del pagament de la subvenció. Les entitats beneficiàries hauran d'iniciar l'execució del projecte en el termini màxim de 15 dies, a comptar des de la recepció total o parcial dels fons. No obstant això, atesa la naturalesa i urgència dels projectes, si les entitats beneficiàries disposen de fons propis per a poder començar l'execució del projecte, podran iniciar-la a partir de la data de publicació en el DOGV del present decret. En tot cas, la data d'inici de l'execució dels projectes haurà de ser comunicada a la Direcció General de Cooperació i Solidaritat.  
  
Segon. Règim jurídic aplicable i compatibilitat amb la normativa de competència de la Unió Europea  
Aquestes ajudes es regiran, a més pel que s'estableix en aquest decret, pel que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en la Llei 38/2003, de 17 de novembre, general de subvencions, i el seu Reglament de desplegament aprovat pel Reial decret 887/2006, de 21 de juliol; i, amb caràcter general, pel que es preveu en la Llei 39/2015, d'1 d'octubre, del procediment administratiu comú de les administracions públiques, i en qualsevol altra disposició normativa que, per la seua naturalesa, puga resultar aplicable.  
Les subvencions concedides a l'empara d'aquest decret no tenen el caràcter d'ajuda d'Estat a què es refereix l'article 107.1 del Tractat de funcionament de la Unió Europea, atés que les ajudes públiques concedides, per la seua naturalesa, no suposen un avantatge econòmic, no falsegen ni poden falsejar la competència ni els intercanvis comercials entre estats membres. En conseqüència, queden exemptes de l'obligació a què es refereix l'article 3.1 del Decret 128/2017, de 29 de setembre, del Consell, pel qual regula el procediment de notificació i comunicació a la Comissió Europea dels projectes de la Generalitat dirigits establir, concedir o modificar ajudes públiques.  
  
Tercer. Modalitats d'ajuda  
Les ajudes destinades a finançar els projectes regulats per aquestes bases adoptaran la modalitat de subvenció.  
Quart. Entitats beneficiàries i criteris de selecció  
1. Són beneficiàries de subvenció, amb els projectes i imports que es detallen, les entitats següents:  
a) L'Associació Promoció i Desenvolupament (PROIDE), amb CIF K51428157, serà beneficiària d'una subvenció per import de 75.000,00 euros, a càrrec del programa pressupostari 79.31.66.399.05 dels pressupostos de la Generalitat per a l'exercici 2019, per a l'execució del projecte denominat «Ajuda d'emergència amb destinació a pal·liar les conseqüències del cicló Idai a la regió de Sofala, Moçambic».  
  
b) La Fundació Ajuda en Acció, amb CIF W13546824, serà beneficiària d'una subvenció per import de 75.000,00 euros, a càrrec del programa pressupostari 98.53.32.060.82 dels pressupostos de la Generalitat per a l'exercici 2019, per a l'execució del projecte denominat «Recuperació de la producció agrícola d'autoconsum i accés a sanejament bàsic de famílies vulnerables afectades per les severes inundacions causades pel cicló Idai a Moçambic».  
c) La Fundació UNICEF - Comité Espanyol, amb CIF S93593263, serà beneficiària d'una subvenció per import de 75.000,00 euros, a càrrec del programa pressupostari 00.11.76.624.46 dels pressupostos de la Generalitat per a l'exercici 2019, per a l'execució del projecte denominat «Acció humanitària per a atendre la població afectada pel cicló Idai a Moçambic».  
2. Per a seleccionar els projectes de les entitats beneficiàries s'ha utilitzat la Carta Humanitària i Normes Mínimes per a la Resposta Humanitària del Projecte Esfera.  
  
Cinqué. Obligacions de les entitats beneficiàries  
Són obligacions de les entitats beneficiàries de subvenció, les establides en l'article 10 de l'Ordre 3/2017, de 31 de major, de la Conselleria de Transparència, Responsabilitat Social, Participació i Cooperació, per la qual s'estableixen les bases reguladores per a la concessió de subvencions en matèria de cooperació al desenvolupament (d'ara en avant Ordre 3/2017).  
  
Sisé. Difusió del projecte  
La difusió de les actuacions subvencionades s'ajustarà al que s'estableix en l'article 55 de l'Ordre 3/2017.  
  
Seté. Procediment de concessió  
1. Les subvencions seran concedides de forma directa segons disposa l'article 22.2.c de la Llei 38/2003, i l'article 168.1.c) de la Llei 1/2015, per concórrer raons humanitàries.  
2. Les bases reguladores de les subvencions es determinen en aquest decret, en compliment del que es disposa en l'article 28.2 de la Llei 38/2003, i en l'article 67 del seu Reglament de desplegament aprovat per Reial decret 887/2006, de 21 de juliol, així com en l'esmentat article 168.1.c) de la Llei 1/2015.  
  
Huité. Òrgan competent per a la concessió de la s subvenciones  
Les subvencions seran concedides mitjançant resolució de la persona titular de la Conselleria de Transparència, Responsabilitat Social, Participació i Cooperació, per delegació del Consell, d'acord amb el que s'estableix en els apartats 1.a), 4 i 5 de l'article 160 de la Llei 1/2015.  
  
  
Nové. Finançament  
1. Per a atendre les obligacions de contingut econòmic que es deriven de la concessió d'aquestes subvencions, d'acord amb la previsió legal de l'últim paràgraf de l'article 168 de la Llei 1/2015, mitjançant modificació pressupostària i una vegada aprovat aquest decret, es crearà una línia de subvenció, dins del programa pressupostari 51.23.31.829.90 del pressupost de la Generalitat per a 2019, per un import de 225.000,00 euros, per al finançament de despeses corrents.  
2. La nova línia es dotarà mitjançant una transferència de crèdit per import de 225.000,00 euros procedents de la línia de subvenció S8054000, Subvencions per a atenció d'emergència davant fenòmens naturals o catàstrofes humanitàries (CAHE).  
  
Deu. Forma de pagament  
1. El pagament de la subvenció s'efectuarà, amb caràcter immediat, després de la resolució de concessió, fins al 100 per 100 del seu import, d'acord amb el que estableix l'article 44.13 de la Llei 28/2018, de 28 de desembre, de 2018, de pressupostos de la Generalitat per a l'exercici 2019, en relació amb l'article 19.5 de la Llei 18/2017, de 14 de desembre, de la Generalitat, de cooperació i desenvolupament sostenible, modificat per l'article 85 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat. Es procedirà al lliurament del 100 per 100 de l'import de la subvenció després de la notificació de la resolució de concessió.  
  
2. La data de recepció dels fons haurà de ser comunicada a la Direcció General de Cooperació i Solidaritat.  
  
Onze. Despeses subvencionables  
1. Són despeses subvencionables totes aquelles que, de manera indubtable, estan lligades a l'execució de les activitats subvencionades i que resulten estrictament necessàries per a la implementació d'aquestes, sempre que complisquen les normes sobre justificació i control establides i que es destinen al finançament de la consecució dels objectius concretats en el projecte subvencionat.  
2. D'acord amb l'article 31.1 de la Llei 38/2003, en cap cas, el cost de les despeses subvencionables podrà ser superior al valor de mercat de la zona on es realitze l'actuació.  
3. Les despeses subvencionables seran realitzades en el termini d'execució del projecte subvencionat i hauran de ser efectivament pagades en el període comprés entre la data d'inici del projecte subvencionat i abans de la finalització del període de justificació, excepte els d'auditoria que podran realitzar-se i ser pagades després de la finalització del termini d'execució però abans de la fi del termini de justificació.  
4. D'acord amb l'article 31.3 de la Llei 38/2003, quan l'import de la despesa subvencionable serà igual o superior al que establisca la normativa aplicable en matèria de contractes del sector públic, l'entitat beneficiària haurà de sol·licitar, com a mínim, tres ofertes de diferents proveïdors, amb caràcter previ a la contracció del compromís per a la prestació del servei o el lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que el subministren o presten.  
L'elecció entre les ofertes presentades, que hauran d'aportar-se en la fase de justificació econòmica, es realitzarà conforme a criteris d'eficiència, economia i potenciació de recursos locals, i s'haurà de justificar expressament en una memòria l'elecció quan no recaiga en la proposta econòmica més avantatjosa. No podrà, en cap cas, fraccionar-se un contracte a fi de disminuir-ne la quantia, i eludir el compliment dels requisits esmentats.  
Sense l'adequada justificació en una oferta que no siga la més favorable econòmicament, l'òrgan concedent podrà sol·licitar una taxació pericial contradictòria del bé o servei, i seran a càrrec de l'entitat beneficiària les despeses ocasionades. En aquest cas, la subvenció es calcularà prenent com a referència el menor dels dos valors: el declarat pel beneficiari o el resultat de la taxació.  
En el cas d'igualtat de condicions, es donarà preferència als béns o serveis d'origen local i, si escau, als subministrats a la Comunitat Valenciana.  
5. Les despeses subvencionables, de naturalesa corrent, són de dos tipus:  
5.1. Costos directes: són aquelles despeses lligades directament a l'execució del projecte objecte d'aquest decret i que són estrictament necessàries per al finançament de les activitats que compliran els objectius d'aquest.  
5.1.1. Auditoria externa. S'inclouran en aquesta partida les despeses derivades de la revisió del compte justificatiu mitjançant procediment d'auditoria. El total de la despesa imputada a la Generalitat per aquest concepte no podrà superar la quantia del 4 per 100 de l'import de la subvenció concedida per aquesta.  
5.1.2. Arrendaments. S'inclouran en aquesta partida les despeses de lloguer de terrenys, immobles (excepte habitatges) vehicles, maquinària, instal·lacions i utillatges necessaris per a l'execució del projecte subvencionat. S'exclou d'aquesta partida el lloguer de les seus administratives o habitatges del personal de l'entitat beneficiària o, si escau, del seu soci local o contrapart estrangera.  
5.1.3. Materials i subministraments. S'inclouran en aquesta partida l'adquisició de consumibles d'oficina i informàtica que siguen necessaris per al desenvolupament de les activitats subvencionades, estris, materials i altres béns o serveis que resulten necessaris per a realitzar-les, com ara reprografia i impremta i suports audiovisuals, així com qualsevol tipus de material fungible necessari per a l'execució de les activitats (material sanitari, agrari), així com el manteniment i les assegurances dels vehicles en el terreny.  
5.1.4. Personal. S'inclouran en aquesta partida les despeses derivades de la contractació del personal al servei, totalment o parcialment, del projecte subvencionat, sempre que hi haja una relació laboral, fixa o temporal, entre l'entitat beneficiària i la persona treballadora. No s'inclouran despeses originades pels integrants de les juntes directives o consells de direcció de l'entitat beneficiària ni de la contrapart. Igualment s'inclouran en aquesta partida salaris, assegurances socials a càrrec de l'entitat i altres provisions de fons d'obligat depòsit d'acord amb la legislació local i, en cas de personal en l'exterior, totes les despeses derivades de l'aplicació del Reial decret 519/2006, de 28 d'abril, pel qual s'estableix l'Estatut dels Cooperants (BOE 114, 13.05.2006), sempre que estiguen previstos en el projecte presentat inicialment per l'entitat beneficiària. Aquests últims, si no són obligats per la legislació laboral que corresponga, han de figurar en el contracte laboral subscrit per l'entitat beneficiària.  
No s'inclouran penalitzacions o compensacions per incompliments de contracte imputables a l'entitat beneficiària, el seu soci local o contrapart, ni recàrrecs per impagament o retards en impostos retinguts o Seguretat Social. En tot cas haurà de disposar-se del corresponent contracte de treball, juntament amb l'acord complementari de destinació en cas de cooperants, d'acord amb la normativa que el regisca. En els contractes s'han d'especificar les tasques que s'exerceixen, la modalitat de contractació, la categoria professional i el salari. En el cas que un contracte de treball siga anterior a la concessió de la subvenció o qui l'exercisca només es dedique parcialment a activitats relacionades amb l'execució d'una determinada actuació, no serà necessari que figuren expressament en el contracte les activitats que realitza en relació a aqueixa actuació.  
Es preveuen tres subpartides per a aquest concepte:  
3.0.1.6. Personal local: personal contractat per l'entitat beneficiària o, si escau, el seu soci local o contrapart estrangera, sotmés a la legislació laboral del país on s'executa el projecte subvencionat i en el qual presta els seus serveis, d'acord amb el règim laboral corresponent, les seues funcions i tasques estan directament relacionades amb les activitats subvencionades.  
9.0.0.7. Personal expatriat: personal contractat per l'entitat beneficiària sotmés a la legislació espanyola, que presta els seus serveis al país d'execució i les tasques del qual es vinculen directament al projecte subvencionat. La relació amb l'entitat beneficiària estarà regida, a més de per la resta de la legislació aplicable, pel que es regula en el Reial decret 519/2006, de 28 d'abril, pel qual s'estableix l'Estatut dels Cooperants (BOE 114, 13.05.2006). Els seus acords complementaris de destinació s'han d'haver presentat, per tant, amb la justificació davant l'òrgan gestor.  
7.0.9.2. Personal en seu a la Comunitat Valenciana: personal contractat per l'entitat beneficiària, sotmés a la legislació espanyola, i que fa el seu treball de forma continuada a la Comunitat Valenciana, i les tasques del qual es vinculen directament al projecte subvencionat, amb independència dels seus desplaçaments ocasionals a altres zones d'Espanya o país o països vinculats al projecte.  
La retribució mensual bruta del personal en seu, local i expatriat, imputable a la subvenció, no excedirà de la quantitat de 3.000 euros.  
  
En el projecte presentat inicialment per l'entitat beneficiària, aquesta entitat indicarà el percentatge de la jornada laboral que el personal dedique al projecte subvencionat. La retribució màxima subvencionable es calcularà aplicant el percentatge corresponent.  
El total de la despesa subvencionada per aquest concepte (personal) no podrà superar la quantia del 60 per 100 de l'import de la subvenció concedida per la Generalitat.  
5.1.5. Voluntariat. S'inclouran en aquesta partida les despeses en què incórrega l'entitat beneficiària que execute certes activitats mitjançant persones voluntàries de les seues organitzacions que, conforme a la normativa vigent en matèria de voluntariat, no perceben retribucions, com ara les despeses de les pòlisses d'assegurança d'accidents, malaltia i responsabilitat civil que, si escau, siguen subscrites i es deriven directament del projecte, sempre que aquestes despeses no siguen finançades per les persones voluntàries. Els seus acords d'incorporació hauran de complir el que s'estableix en la Llei 45/2015, de 14 d'octubre, de voluntariat, i ser presentats en l'òrgan directiu en matèria de cooperació internacional per al desenvolupament.  
5.1.6. Altres serveis tècnics i professionals. S'inclouran en aquesta partida aquells serveis, assistències tècniques o consultories, requerits per a la realització de plans de negoci, capacitacions, seminaris, informes (diferents del d'auditoria, que s'imputa a la seua respectiva partida), serveis de disseny i maquetació de materials, despeses de control de gestió o altres necessitats com ara notarials, registrals, de compulsa i de traducció que no impliquen relació laboral amb l'entitat beneficiària i no puguen incloure's en altres partides.  
5.1.7. Viatges, allotjaments i dietes. S'inclouran en aquesta partida les despeses per transport o desplaçament, carburant, allotjament i manutenció, meritades per raó del servei pel personal vinculat al projecte subvencionat en virtut d'una relació laboral, així com per les persones voluntàries i, fins i tot, per les persones destinatàries últimes d'aquest quan la seua execució així ho requerisca, a aquest efecte, s'entén que són persones destinatàries últimes les persones beneficiades per les activitats subvencionades.  
L'import màxim subvencionable per a aquest tipus de despeses no podrà superar el previst per al personal que presta serveis per a la Generalitat, de conformitat amb les quanties i els conceptes establits en el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris. Aquestes quantitats serviran de referència, tant per a les despeses realitzades a Espanya com per a les generades al país d'execució del projecte, sempre respectant el valor de mercat.  
En el cas de serveis tècnics i professionals que requerisquen desplaçaments per a la seua execució, només s'imputaran a aquest concepte aquells relacionats amb serveis que no requerisquen un contracte escrit (serveis esporàdics de professorat, advocacia, notaries o taxació). Si el servei requereix la subscripció d'un contracte, les despeses de desplaçament i dietes estaran compreses en el preu del contracte, computaran a l'efecte dels límits aplicables en la normativa de contractació i es justificaran d'acord amb l'apartat relatiu a altres serveis tècnics i professionals.  
L'aportació d'un vehicle en espècie serà incompatible amb la imputació a càrrec de la subvenció de despeses de desplaçaments realitzats amb el mateix vehicle, la seua assegurança i el seu manteniment.  
El total de la despesa subvencionada per aquest concepte no podrà superar la quantia del 15 per 100 de l'import de la subvenció concedida.  
5.1.8. Activitats de testimoniatge vinculades a projectes d'acció humanitària. S'inclouran en aquesta partida les despeses imputables al desenvolupament d'accions de sensibilització i incidència en actors locals o internacionals relacionats amb les poblacions beneficiàries. Les activitats testimonials han d'estar vinculades a les assistencials i incidir en els objectius del projecte, així com desenvolupar-se al país d'actuació o als espais nacionals o internacionals que atenguen aquestes problemàtiques. No podran imputar-se a aquest concepte despeses relacionades amb la visibilitat de l'entitat beneficiària.  
5.1.9. Despeses bancàries. S'inclouran en aquesta partida les despeses bancàries i de transferència dels comptes que figuren a nom del projecte.  
5.2. Costos indirectes: s'entendrà per despeses indirectes aquelles pròpies del funcionament regular de l'entitat beneficiària o, si escau, el seu soci local o contrapart estrangera, que resulten imprescindibles per a l'execució del projecte subvencionat i atribuïbles a aquest, en la mesura en què aquests costos corresponguen al període en què efectivament es realitzen.  
Les despeses indirectes, amb la definició i límits previstos en aquest decret, es podran acreditar mitjançant declaració responsable signada per la persona que exercisca la representació legal de l'entitat beneficiària en la qual es descriuran els tipus de despeses incloses i els imports destinats a cadascuna d'elles, i es farà constar que han sigut realitzades per al sosteniment de l'execució del projecte subvencionat. En tot cas, les dades han de figurar en la comptabilitat de l'entitat beneficiària.  
  
La suma dels costos indirectes imputats al projecte subvencionat no podrà superar el 10 per 100 del total dels costos directes d'acord amb el pressupost presentat per l'entitat beneficiària. Tampoc podrà l'entitat beneficiària imputar en concepte de costos indirectes més del 10 per 100 de l'import de la subvenció concedida per la Generalitat.  
  
6. En cap cas seran subvencionables:  
6.1. L'adquisició d'elements inventariables com ara maquinària, mobiliari, equips, vehicles, infraestructures, béns immobles i terrenys.  
  
6.2. Els interessos deutors de comptes bancaris.  
6.3. Els recàrrecs i les sancions administratives i penals o els interessos d'aplicació a la demora dels pagaments.  
6.4. Les despeses de procediments judicials derivats o relacionats amb el projecte subvencionat.  
6.5. Les despeses de representació o atencions protocol·làries, esmorzars, servei d'àpats, recepcions, regals, flors, espectacles.  
6.6. Les quotes satisfetes per la pertinença a qualsevol agrupació, plataforma o federació d'entitats o ONGD.  
6.7. Els impostos indirectes quan siguen susceptibles de recuperació o compensació.  
6.8. Indemnitzacions per acomiadament.  
7. L'acreditació de les despeses subvencionables, segons el seu tipus, es realitzarà d'acord amb el que es preveu en l'article 62.3 de l'Ordre 3/2017.  
  
Dotze. Règim de justificació  
1. La modalitat de justificació de les subvencions concedides a les entitats de les lletres a) i b) de l'apartat 1, del punt quart d'aquest decret, serà la de compte justificatiu amb aportació d'informe d'auditor en els termes previstos en l'article 74 del Reial decret 887/2006, de 21 de juliol, pel qual s'aprova el Reglament de la Llei 38/2003 i en l'article 63 de l'Ordre 3/2017.  
Respecte a la justificació dels fons percebuts, les entitats beneficiàries hauran de presentar, de forma electrònica, en el termini màxim de sis mesos des de la finalització del projecte, informe final de les actuacions realitzades, en model normalitzat, el qual haurà de dur adjunt el compte justificatiu amb l'informe d'auditoria, amb la documentació justificativa prevista en l'article 61 de l'Ordre 3/2017.  
2. La modalitat de justificació de la subvenció concedida a l'entitat de la lletra c), de l'apartat 1, del punt quart d'aquest decret, atesa la seua condició d'agència pertanyent al sistema de les Nacions Unides, i com a entitat que tenen un acord subscrit amb aquestes que els reconeix com el seu comité a Espanya, podrà realitzar la justificació de la subvenció concedida a través del sistema previst en els reglaments financers de Nacions Unides que siguen aplicables, d'acord amb la Convenció sobre Privilegis i Immunitats de les Nacions Unides.  
Atenent el que s'estableix en el paràgraf anterior, Fundació UNICEF - Comité Espanyol aportarà, en el termini màxim de sis mesos, sense possibilitat d'ampliació del termini, comptat des de la finalització del termini d'execució del projecte subvencionat, d'acord amb el que s'ha expressat en l'apartat 4 del punt primer d'aquest decret, informe final que especifique les activitats realitzades, els objectius aconseguits i els resultats obtinguts, i els documents preceptius per a la justificació del projecte que s'indiquen a continuació, conforme al que s'estableix en l'Acord-Marc entre el Regne d'Espanya i el Fons de les Nacions Unides per a la Infància (UNICEF) de 25 de febrer de 2004 (BOE 130, d'1.06.2005), en relació amb el Reglament financer i reglamentació financera detallada de l'UNICEF, i la Convenció sobre Privilegis i Immunitats de les Nacions Unides de 13 de febrer de 1946, de la qual Espanya és part (BOE 249, 17.10.1974); que, en tot cas, hauran d'ajustar-se al que s'estableix en l'article 30 de la Llei 38/2003 i en l'article 65 del Reial decret 887/2006:  
  
- Copia de l'anotació comptable de l'ingrés de la subvenció en la comptabilitat de Fundació UNICEF - Comité Espanyol.  
- Remmittance Advice: document justificatiu de la transferència de fons des de Fundació UNICEF-Comité Espanyol, amb indicació expressa del donant, la quantitat, el país i el projecte al qual es destinen els fons.  
- Official Receipt: certificat de recepció de fons emés per la central d'UNICEF a Nova York, on es reflecteix el tipus de canvi.  
  
- Certificat de la subvenció rebuda signat per la persona responsable d'Administració i Finances de Fundació UNICEF - Comité Espanyol, que detalle el projecte al qual es destinen els fons.  
- Relació de despeses efectuades a càrrec de la subvenció elaborada a partir de la informació emesa pel sistema de gestió d'UNICEF, en l'Oficina de Terreny on s'execute el projecte.  
- Certified Final Statement o Factura Única emesa per la Divisió d'Administració i Finances (DFAM) d'UNICEF a Nova York.  
  
Tretze. Modificació de les actuacions objecte de subvenció  
La modificació de les actuacions objecte de la subvenció es regirà pel que estableix l'article 50 de l'Ordre 3/2017.  
  
Catorze. Incompliments i reintegraments  
1. En els supòsits previstos en els articles 36 i 37 de la Llei 38/2003, l'entitat beneficiària de la subvenció haurà de reintegrar a la Generalitat les quantitats corresponents.  
2. El procediment de reintegrament de subvencions es regirà pel que es disposa en la Llei 38/2003.  
  
Quinze. Facultat d'execució i desplegament  
Es faculta la persona titular de la Conselleria de Transparència, Responsabilitat Social, Participació i Cooperació, per a realitzar totes les actuacions que siguen necessàries per a fer efectiu aquest decret.  
  
Contra aquest decret, que posa fi a la via administrativa, els interessats podran interposar, potestativament, recurs de reposició davant el mateix òrgan que l'ha dictat, en el termini d'un mes, comptat des de l'endemà de la publicació, de conformitat amb el que es preveu en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, directament, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la publicació, de conformitat amb el que es preveu en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
València, 17 de maig de 2019  
  
El president de la Generalitat,  
XIMO PUIG I FERRER  
  
El conseller de Transparència, Responsabilitat Social,  
Participació i Cooperació,  
MANUEL ALCARAZ RAMOS